**Konferencija Stožera civilne zaštite Grada Sinja**

Danas, 03. travnja 2020. god. sa početkom u 12h održana je konferencija Stožera civilne zaštite Grada Sinja u Spomen parku hrvatskih branitelja Domovinskog rata. Na konferenciji su nazočni bili gradonačelnica Kristina Križanac, načelnik stožera CZ Grada Sinja Igor Vidalina, zapovjednik JVP Sinj i zamjenik načelnika Stožera Stipe Ančić i ravnatelj Gradskog društva Crvenog križa Sinj Ante Zorica.

Naime, danas 03. travnja 2020. G., gradonačelnici, načelniku Stožera CZ te dijelu članova Stožera CZ prestala je mjera samoizolacije, te su od danas na radnim mjestima i obavljaju redovite aktivnosti, a koje su za vrijeme trajanja mjera samoizolacije obavljali iz svojih kuća.

Tema konferencije su bile aktivnosti Stožera CZ Grada Sinja po pitanju provedbe i nadzora mjera za suzbijanje širenja koronavirusa te druge aktualnosti vezane uz sprječavanje širenja zaraze koronavirusom, kao i druge aktualnosti, o čemu je uvodno govorio načelnik Stožera CZ Grada Sinja, Igor Vidalina.

Načelnik je međuostalim naglasio važnost pridržavanja propisanih mjera, te apelirao na strogo pridržavanje istih, te zaključno zahvalio epidemiolozima i zdravstvenim djelatnicima, isto tako i operativnim snagama Stožera, kao i velikom broju volontera koji djeluju pod okriljem Sinjskog crvenog križa, na svemu što čine u ovim zahtjevnim i kriznim vremenima.

Gradonačelnica Kristina Križanac je istaknula mjere koje su već donešene u cilju pomoći lokalnom gospodarstvu i građanima u izvanrednim okolnostima prouzročenim širenjem opasnosti od infekcije koronavirusom, a one su:

• odgoda svih ovrha koje se odnose na izvorne prihode Grada.

• odgodu plaćanja komunalne naknade za pravne subjekte, obrtnike i fizičke osobe.

• oslobađanje od naplate poreza na korištenja javnih površina i zakupa poslovnih prostora za travanj, svibanj i lipanj 2020. godine

 Sve se ovo odnosi na rok od tri mjeseca s mogućnošću produženja.

U segmentu društvenih djelatnosti donesene su slijedeće mjere:

**1. Predškolski odgoj**

Roditelji djece upisane u sve vrtiće na području Grada Sinja oslobađaju se plaćanja cijene programa predškolskog odgoja za mjesec travanj.

Grad je osigurao sredstva za plaće djelatnika u DV „Bili cvitak“, dok će za privatni DV „Čarobni pianino“ i vjerski DV „Blagovijest“ ispuniti sve svoje obveze preuzete ugovorima o načinu i uvjetima sufinanciranja programa predškolskog odgoja, sve za za mjesec travanj. Buduća dinamika financiranja ovih vrtića utvrdit će se sukladno odlukama Vlade RH i Stožera civilne zaštite RH, kojima će se regulirati odnosi u lokalnim samoupravama i javnom sektoru pa tako i u djelatnosti obrazovanja i predškolskog odgoja, kao i mjere za daljnje suzbijanje pandemije koronavirusom nakon 19. travnja 2020. godine.

**2. Programi javnih potreba Grada Sinja**

U svim programima javnih potreba Grada Sinja koje provode udruge (u područjima kulture, socijalne skrbi, školstva, civilnog društva i Domovinskog rata) za mjesec travanj 2020. godine, osigurat će se isplata dijela sredstva namijenjenih za plaće zaposlenih osoba, režijski i ostali osnovni troškovi (tzv. hladni pogon) dok se isplata sredstava za provođenje predloženih i usvojenih programa, projekata, akcija i manifestacija, obustavljaju do daljnjega. Na jednak način, a suglasno usvojenim odlukama, treba postupiti i Zajednica športskih udruga Grada Sinja.

**3. Socijalna skrb**

Grad će, u suradnji sa Hrvatskim društvom Crvenog križa, Gradskim društvom Sinj, osigurati podjelu uskršnjih poklon paketa u prigodi blagdana Uskrsa za 120 korisnika zajamčene minimalne naknade. Tijekom mjeseca travnja 2020. godine, Grad će osigurati i isplatu jednokratnih pomoći za zahtjeve podnesene u mjesecu ožujku, o čemu će korisnike obavijestiti putem svojih internetskih stranica, poštom i putem telefona.

**4. Školstvo**

Isplata studentskih stipendija za idućih 5 (pet) mjeseci (od lipnja do listopada) vršit će se sukladno odredbama Pravilnika o stipendiranju studenata, kao i odredbama iz ugovora o stipendiranju, potpisanih između Grada i korisnika stipendije.

Isplata učeničkih stipendija izvršit će se sukladno odredbama Pravilnika o stipendiranju učenika srednjih škola, a nakon sklapanja ugovora o stipendiranju između Grada i korisnika stipendije čim se steknu uvjeti za potpis istih.

Sve mjere za koje je potrebno usklađenje sa prihodovnom stranom proračuna Grada Sinja, kao i ostale mjere koje će biti predložene naći će se u Prijedlog izmjena i dopuna proračuna Grada Sinja za 2020.god., te će isti biti upućen Gradskom vijeću Grada Sinja na donošenje.

NA konferenciji su se javnosti još obratili i zapovjednik JVP Sinj i zamjenik načelnika Stožera Stipe Ančić i ravnatelj Gradskog društva Crvenog križa Sinj Ante Zorica, svatko na aktualne teme iz svog djelokruga.

Konferencije je završena sa zajedničkom porukom sugrađanima:

BUDITE ODGOVORNI, PRIDRŽAVAJTE SE PROPISANIH MJERA I OSTANITE DOMA!